Si Palui
Si Palui: Kasih Salam
Handak batutukar kadada duit di tangan, tinggal gisik kartu karidit, tapi baiingat jua pang mun karancakan manggisik
KAHIDUPAN di ‘Zaman Now’ wayah hini pina samakin paraktis. Saraba capat ! Paribasanya ‘siapa capat dapat, siapa lambat kada taumpat ! Pukuknya bilang saraba instan nangkaya mie. Bamasak pakai rice cooker, handak banyu panas atawa banyu dingin tinggal maambil ka dispenser, handak mamakan buah nang sigarsigar, tinggal mambuka kulkas! Batatapas, putar ka masin cuci, atau mun kadada masin cuci, julung ka tukang laundry. Handak tulak bailanja, tapi kadada baisian sapida mutur, tinggal talipun ujik atawa taksi online.
Handak batutukar kadada duit di tangan, tinggal gisik kartu karidit, tapi baiingat jua pang mun karancakan manggisik, napa kapala bisa tasanda!
Kaya itu jua sual makan, saraba paraktis. Urang bajual iwak masak barahuy di mana-mana, handak iwak napa haja ada. Paribasanya nangkaya iwak duyung gin ada. Nitu maksudnya, Si Acil nang bajualan.
Bagitu jua wan‘gangan-manggangan salalu tarsadia, mulai waluh basantan, gangan kaladi, gangan asam, gangan nagka, gangan humbut, gangan sayur baning, dll. Amun kita handak manggangan saurang, mudalnya kada mayu lima ribu, mana hawat manggawinya pulang.
“Tapi pulang umanya-ai,” jar Palui, Amun makanan kararancakan saraba nukar, bahanu bisa jua asa dulak.”
“Maksud pian napa, Abahnya ?”, takun nang bini.
“Yahh.. sakali-sakali laki handak jua manikmati masakan ulahan bini,” jar Palui sambil manyirit ka nang bini.
“Tapi kita ni tinggal baduduaan haja lagi,” Abahnya-ai. “Kakanakan sudah asing-asingnya ba rumah tangga. Mun aku manggangan saurang bahanu balabihanan, tabuang ..sayang. Manggangan sadikit asa ma-alang-alang. Mana pulang abahnya tahu haja sudah kalu, aku ini kada pambisaan nangkaya urang nang katuju bamasak-masak,” ujar bini Palui pina marangut.
“Kalu sual kada bisa tu kawa haja diatasi, umanya-ai,” jar Palui pulang.
“Maksud pian kadimapa?” dasak nang bini.
bjn_Latn min_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn